Tien vas na moord op polisiebeampteAo. Steven Britz. Foto: Facebook “Lede van die Valke het ŉ 30-jarige konstabel van die Klapmuts-polisiestasie in hegtenis geneem wat vermoedelik by die aanval op die polisiestasie en die moord op ao. Britz betrokke was,” het lt.kol. André Traut, woordvoerder van die polisie, gesê. Britz (44) is Woensdagaand vermoor terwyl hy aan diens was by die Klapmuts-polisiestasie buite Stellenbosch. Die aanvallers het hulle glo as klaers voorgedoen waarna hulle Britz doodgeskiet en vyf amptelike vuurwapens uit die kluis gesteel het. Britz was vir 22 jaar in diens van die polisie. Hy laat sy vrou en twee seuns, onderskeidelik 11 en 19 jaar oud, agter. Traut sê die 30-jarige konstabel en agt ander verdagtes is Vrydagaand in ŉ shebeen in Kayamandi in hegtenis geneem. Die konstabel se vingerafdrukke is glo op die toneel gevind. Hy was sedert verlede maand nie by die werk nie. “Verdere ondersoek het gelei tot die arrestasie van nog ŉ verdagte, ŉ 34-jarige man wat glo die vuurwapens in sy besit geneem het hoewel die vuurwapens nog nie gevind is nie.” Die verdagtes sal Dinsdag in die Paarl-landdroshof verskyn.